“Rambo Squad” van Ficksburg word ondersoekArgieffoto. Beweerde klagtes van aanranding deur polisiebeamptes van die Ficksburg-polisiestasie gaan deur die Onafhanklike Polisieondersoekdirek­toraat (Opod) ondersoek word. Moses Dlamini, die woordvoerder van Opod, het Vrydag gesê hulle het drie dossiere oor ŉ beweerde erge aanranding, ŉ algemene aanranding en een dossier oor ŉ poging tot moord ontvang. ŉ Groep polisiebeamptes, wat as die sogenaamde “Rambo Squad” bekend staan, is glo verantwoordelik vir ŉ reeks van aanrandings op inwoners van Ficksburg en die omliggende gebiede. “Die poging tot moord-ondersoek hou verband met beweringe dat ŉ vrou deur ŉ polisievoertuig van die ‘Rambo Squad’ omgery is,” het Dlamini gesê. Meer inligting oor al die voorvalle is nie bekend gemaak nie. Kol. Thandi Mbambo, ŉ polisiewoordvoerder, het gesê die voorvalle word ondersoek.